**KOMISIONI I GARAVE**

**2022-23**

**Prishtinë, 06/01/2023**

**VENDIM Nr. 10/2023**

Komisioni i Garave i Federatës së Basketbollit të Kosovës, në bazë të kompetencave të dhëna me aktet normative të Federatës së Basketbollit të Kosovës, nën suaza të mandatit që ushtron, në mbledhjen e vet të mbajtur në datën e lartpërmendur, në përbërje të plotë prej Kryesuesit Leart Hoxha dhe anëtarëve Valdet Spahija dhe Ylli Hoti (pjesëmarrje online) shqyrtoi dhe miratoi këto vendime dhe rekomandime:

Komisioni i Garave në mbledhjen e datës 06.01.2023 ka shqyrtuar kërkesat për regjistrim ose transferim të lojtarëve e lojtareve në ligat e seniorëve.

Komisioni më specifikisht ka analizuar tri kërkesa për regjistrim ose kalim të lojtarëve të huaj më klubet e Superligës së Kosovës:

1. Ivan Koljevic nga KB Ponte Prizreni në KB Peja
2. Adam Grant nga KB Trepca në KB Ponte Prizreni
3. Michael Green në KB Rahoveci (lojtar i lirë – angazhimi i fundit në KB Vëllaznimi)

Pas shqyrtimit të kërkesave dhe analizës së akteve normative në fuqi, Komisioni ka konstatuar se këto procedura parashihen edhe në Rregulloren për Licencim e Regjistrim të Klubeve e Lojtarëve edhe nëpërmjet Propozicioneve të Garave.

Sidoqoftë, në Rregulloren për Licencim e Regjistrim të Klubeve e Lojtarëve, neni 30, lejohet transferi i lojtarëve të huaj brenda klubeve të Superligës, deri 72 orë para xhiros XXII.

Komisioni konstaton se lojtarët e huaj, pavarësisht se nga cila ligë transferohen në Superligën e Kosovës, afati i fundit është 72 orë para fillimit të xhiros XXII dhe ky afat, (ka qenë parim “para fillimit të ciklit të fundit të sezonit të rregullt”), ka qenë në fuqi në vazhdimësi dekadën e fundit.

Duke u nisur nga kjo situatë, Komisioni vjen në përfundim që për procedura të transfereve të lojtarëve Rregullorja për Licencim e Regjistrim të Klubeve e Lojtarëve, është dokument mbizotërues në raport me Propozicionet e Garave.

Rrjedhimisht Komisioni i Garave vendos që në rast se përmbushën obligimet paraprake financiare ndaj FBK-së dhe në rast se lojtarët në rastet ”a” dhe “b”, pajisen me flete lëshime (pëlqime për transfer) nga klubet ku janë paraqitur më herët, transferet e tyre mund të kryhen si të rregullta.

Kompletimi i dokumentacionit të lojtarëve dhe shlyerja e obligimeve paraprake ndaj FBK-së, duhet të bëhen, më së largu 72 orë para xhiros XXII të Superligës.

Sa i përket rastit “c”, Komisioni konstaton se fjala është për lojtar të lirë, i cili nuk ka nevojë për fletëlëshim/pëlqim nga klubi paraprak, por nuk ka nevojë as për procedura të transferit ndërkombëtar të lojtarëve (LoC).

Sa i përket kërkesave tjera për transfere dhe regjistrime të lojtarëve, Komisioni edhe një herë nënvizon se nuk do të përmbushë kërkesat e klubeve për transfere dhe regjistrime pa u plotësuar dokumentacioni i plotë i lojtarëve, sic kërkohet me dispozitat e Rregullores për Licencim e Regjistrim të Klubeve e Lojtarëve.

Në emër të Komisionit të Garave të Federatës së Basketbollit të Kosovës:

\_\_\_\_\_\_\_\_\_\_\_\_\_\_\_\_\_\_
Leart Hoxha
Kryesues i Komisionit

KËSHILLË JURIDIKE:

Palët e pakënaqura me Vendimet e Komisionit të Garave mund të parashtrojnë ankesë pranë Komisionit Arbitrar të FBK-së, në formën dhe brenda afateve të përcaktuara me aktet normative të FBK-së.